## Odluka Ustavnog suda Republike Hrvatske broj: U-VII-3122/2013 od 4. lipnja 2013.

### NN 67/2013 (5.6.2013.), Odluka Ustavnog suda Republike Hrvatske broj: U-VII-3122/2013 od 4. lipnja 2013.

USTAVNI SUD REPUBLIKE HRVATSKE

1344

Ustavni sud Republike Hrvatske, u sastavu Jasna Omejec, predsjednica Suda, te suci Marko Babić, Slavica Banić, Mario Jelušić, Davor Krapac, Antun Palarić, Aldo Radolović, Duška Šarin i Miroslav Šeparović, odlučujući o zahtjevu za provođenje nadzora nad ustavnošću i zakonitošću lokalnih izbora, na sjednici održanoj 4. lipnja 2013. donio je

ODLUKU

I. Poništavaju se:

– akt Županijskog izbornog povjerenstva Brodsko-posavske županije klasa: 013-01/13-01/148, urbroj: 2178/1-09-13-1 od 20. svibnja 2013. o rezultatima izbora za članice/članove Županijske skupštine Brodsko-posavske županije,

– odluka Županijskog izbornog povjerenstva Brodsko-posavske županije klasa: 013-01/13-01/150, urbroj: 2178/1-09-13-1 od 20. svibnja 2013. o utvrđenju da pripadnici srpske nacionalne manjine u Brodsko-posavskoj županiji na lokalnim izborima 19. svibnja 2013. ne ostvaruju odgovarajuću zastupljenost u Županijskoj skupštini Brodsko-posavske županije;

– odluka klasa: 013-01/13-01/156, urbroj: 2178/1-09-13-1 od 22. svibnja 2013. o utvrđenju konačnosti akata iz alineja 1. i 2. ove izreke.

II. Županijsko izborno povjerenstvo Brodsko-posavske županije dužno je u roku od tri (3) dana od dana objave ove odluke u »Narodnim novinama« utvrditi i objaviti rezultate izbora za članove Županijske skupštine Brodsko-posavske županije u skladu s člankom 104. stavkom 1. Zakona o lokalnim izborima (»Narodne novine« broj 144/12.) i s ovom odlukom Ustavnog suda.

III. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Zahtjev (nazvan »prijedlog«) za provođenje postupka nadzora nad ustavnošću i zakonitošću izbora za članove Županijske skupštine Brodsko-posavske županije podnijela je 29. svibnja 2013. u 18.35 sati Socijaldemokratska partija Hrvatske (u daljnjem tekstu: SDP), koju zastupa predsjednik Zoran Milanović.

SDP u zahtjevu traži provedbu nadzora nad zakonitošću izbora u dijelu koji se odnosi na primjenu zakonskog mjerila za određivanje izabranih članova predstavničkih tijela lokalnih jedinica iz reda pripadnika nacionalnih manjina, propisanog člankom 104. stavkom 1. Zakona o lokalnim izborima (»Narodne novine« broj 144/12., u daljnjem tekstu: ZoLI).

Naime, SDP smatra da je nadležno Županijsko izborno povjerenstvo Brodsko-posavske županije (u daljnjem tekstu: ŽIP) pogrešno protumačilo i primijenilo članak 104. ZoLI-ja kad je riječ o izboru člana Županijske skupštine Brodsko-posavske županije iz reda pripadnika srpske nacionalne manjine.

2. Za potrebe ovog ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) pribavljen je spis Državnog izbornog povjerenstva (u daljnjem tekstu: DIP) klasa: 013-06/13-22/272.

II. ČINJENICE I OKOLNOSTI SLUČAJA

3. Na temelju članka 86. ZOLI-ja nakon lokalnih izbora provedenih 19. svibnja 2013. ŽIP je utvrdio rezultate izbora i kandidate koji se smatraju izabranim članovima Županijske skupštine Brodsko-posavske županije. ŽIP je donio tri akta:

a) akt klasa: 013-01/13-01/148, urbroj: 2178/1-09-13-1 od 20. svibnja 2013., kojim je utvrdio rezultate izbora za članove Županijske skupštine Brodsko-posavske županije (u daljnjem tekstu: osporeni akt o rezultatima izbora),

b) odluku klasa: 013-01/13-01/150, urbroj: 2178/1-09-13-1 od 20. svibnja 2013., kojom je odlučio da »pripadnici srpske nacionalne manjine u Brodsko-posavskoj županiji na lokalnim izborima 19. svibnja 2013. ne ostvaruju odgovarajuću zastupljenost u Županijskoj skupštini Brodsko-posavske županije« (u daljnjem tekstu: osporena odluka o zastupljenosti manjina),

c) odluku klasa: 013-01/13-01/156, urbroj: 2178/1-09-13-1 od 22. svibnja 2013. kojim je utvrdio (deklarirao) konačnost osporenog akta o rezultatima izbora i osporene odluke o zastupljenosti manjina (u daljnjem tekstu: deklaratorna odluka o konačnosti rezultata izbora).

4. SDP, Županijska organizacija u Brodsko-posavskoj županiji, pokrenula je izborni spor podnoseći DIP-u prigovor protiv deklaratorne odluke o konačnosti rezultata izbora.

DIP je rješenjem broj: 013-06/13-22/272, urbroj: 507/11-13-5 od 27. svibnja 2013. odbacio taj prigovor SDP-a, Županijske organizacije u Brodsko-posavskoj županiji, sa sljedećim obrazloženjem:

»(...)

Pobijana odluka nije odluka u smislu članka 102. st. 3. Zakona o lokalnim izborima protiv koje je dopušten prigovor na temelju članka 129. st. 3. Zakona o lokalnim izborima. Navedena odluka predstavlja utvrđenje konačnosti odluke kojom se utvrđuju rezultati izbora za članice/članove županijske skupštine Brodsko-posavske i odluke kojom se utvrđuje da pripadnici srpske nacionalne manjine u Brodsko-posavskoj županiji na lokalnim izborima 19. svibnja 2013. ne ostvaruju odgovarajuću zastupljenost u županijskoj skupštini Brodsko-posavske županije.

Odluka kojom se utvrđuje da su određene odluke postale konačne deklaratorne je naravi i sadržajno je ista odlukama Županijskog izbornog povjerenstva Brodsko-posavske županije od 20. svibnja 2013., te stoga protiv iste nije dopušten pravni lijek.

(...)«

4.1. Ustavni sud ocjenjuje da je DIP pravilno odbacio prigovor SDP-a, Županijske organizacije u Brodsko-posavskoj županiji, protiv deklaratorne odluke nadležnog izbornog povjerenstva o konačnosti rezultata izbora.

5. Za razliku od akta koji se osporavao u tom izbornom sporu, SDP u ovom ustavnosudskom postupku traži provedbu nadzora nad zakonitošću određivanja broja članova Županijske skupštine Brodsko-posavske županije iz reda pripadnika srpske nacionalne manjine.

III. ZAHTJEV SDP-a

6. SDP u zahtjevu navodi:

»(...)

Ministarstvo uprave podatke iz čl. 104. st. 3. Zakona o lokalnim izborima dana 26. travnja 2013. godine objavilo na internetskim stranicama i kako u objavljenim podacima stoji kako se u predstavničko tijelo Brodsko-posavske županije, odnosno Županijsku skupštinu bira 1 (jedan) član pripadnik srpske nacionalne manjine.

(...)

Također takvo tumačenje u skladu je s Odlukom Ustavnog suda Republike Hrvatske u izbornom sporu broj: U-VIIA/3004/2013 od 26. svibnja 2013. godine, u kojoj je Ustavni sud zauzeo stav o istom pitanju rješavajući o zahtjevu Hrvatske demokratske zajednice protiv rješenja Državnog izbornog povjerenstva klasa: 013-06/13-22/213, urbroj: 507/11-13-9 od 23. svibnja 2013. godine kojim se odbija prigovor podnositelja zahtjeva na primjenu članka 104. Zakona o lokalnim izborima prilikom utvrđivanja prava na zastupljenost predstavnika srpske nacionalne manjine u Županijskoj skupštini Zadarske županije.

(...)

Suprotno tome, ŽIP BPŽ se nije prilikom utvrđivanja rezultata izbora za članove Županijske skupštine BPŽ rukovodilo podacima koje je objavilo Ministarstvo uprave o članovima predstavničkih tijela jedinica lokalne i područne (regionalne) samouprave o broju pripadnika nacionalnih manjina koji moraju biti zastupljeni u predstavničkim tijelima, odnosno nije pravilno primijenilo Zakon o lokalnim izborima što je dovelo do nepravilnog i netočnog utvrđenja da pripadnici srpske nacionalne manjine nemaju pravo na osiguranje zastupljenosti u županijskoj skupštini što u konačnici znači i netočne rezultate izbora obzirom da niti jedan pripadnik srpske nacionalne manjine nije član županijske skupštine prema rezultatima koje je utvrdio ŽIP.

(...)«

SDP je stoga zatražio da Ustavni sud »primjenom članka 107. ZOLI-ja utvrdi pravo na dodatnog 1 (jednog) člana županijske skupštine Brodsko-posavske županije listi Socijaldemokratske partije Hrvatske i Hrvatske narodne stranke – Liberalni demokrati, nositelj liste Mijo Kladarić s koje liste je izabran Rade Bosanac radi osiguranja odgovarajuće zastupljenosti srpske nacionalne manjine i nastavno na to pravilan broj izabranih članova skupštine Brodsko-posavske županije«.

IV. MJERODAVNO PRAVO

7. Članci 87. i 89. Ustavnog zakona o Ustavnom sudu Republike Hrvatske glase:

»Članak 87.

Ustavni sud:

– nadzire ustavnost i zakonitost izbora,

(...)«

»Članak 89.

Kad utvrdi da sudionici u izborima postupaju protivno Ustavu ili zakonu, Ustavni sud ... u slučaju povrede koja je utjecala ... na rezultat izbora, poništiti će ... pojedine odluke, koje su prethodile takvoj povredi.«"

7.1. Članak 104. stavak 1. ZoLI-ja glasi:

»Članak 104.

(1) Broj članova predstavničkog tijela iz reda pripadnika pojedine nacionalne manjine (sukladno odredbama Ustavnog zakona o pravima nacionalnih manjina) utvrdit će se tako da se udio pojedine nacionalne manjine u ukupnom stanovništvu te jedinice pomnoži s brojem članova predstavničkog tijela jedinice, a dobiveni broj zaokružuje se na cijeli broj bez decimalnog ostatka.«

V. OCJENA USTAVNOG SUDA

8. U obrazloženju osporene odluke o zastupljenosti manjina ŽIP je naveo:

»(...)

Pripadnici srpske nacionalne manjine u Brodsko-posavskoj županiji na lokalnim izborima, održanim 19. svibnja 2013., nisu ostvarili pravo na zastupljenost u predstavničkom tijelu Županije, jer je udio te manjine u ukupnom stanovništvu Brodsko-posavske županije 2,60% (4.124 stanovnika), što je manje od 5% zastupljenosti propisane člankom 20. Ustavnog zakona o pravima nacionalnih manjina (»Narodne novine« br. 155/02, 47/10 i 80/10), a u svezi s člankom 104. stavak 2. Zakona o lokalnim izborima.

Neovisno u udjelu pripadnika nacionalnih manjina u ukupnom stanovništvu Županije, pravo na zastupljenost u predstavničkom tijelu nije propisano Statutom Brodsko-posavske županije, pa nema mjesta niti primjeni članka 105. Zakona o lokalnim izborima, a u svezi prava na dodatne članove u predstavničkom tijelu Županije iz reda srpske nacionalne manjine.

(...)«

9. Nakon razmatranja citirane odluke i zahtjeva SDP-a, Ustavni sud utvrdio je da je ŽIP pogriješio u tumačenju i primjeni ZoLI-ja na konkretan slučaj. Naime, na ovaj se slučaj primjenjuju pravila koja je Ustavni sud obrazložio u odluci broj: U-VIIA-3004/2013 od 23. svibnja 2013. (www.usud.hr) te se ŽIP upućuje na to rješenje.

Na ovom je mjestu dostatno podsjetiti da su cilj i svrha članka 104. stavka 1. ZoLI-ja jasno obrazloženi u Konačnom prijedlogu ZoLI-ja. Navodi se mjerodavni dio:

»... Ovim člankom izvršene su izmjene vezane uz pitanje određivanja zastupljenosti predstavnika nacionalnih manjina u predstavničkom tijelu jedinice.

Člankom je propisan način utvrđivanja broja članova predstavničkog tijela iz reda pripadnika pojedine nacionalne manjine, te je propisano da će se broj članova predstavničkog tijela iz reda pripadnika nacionalne manjine utvrditi tako da se udio pojedine nacionalne manjine u ukupnom stanovništvu te jedinice pomnoži s brojem članova predstavničkog tijela jedinice, a dobiveni broj zaokružuje se na cijeli broj bez decimalnog ostatka.

U predstavničkom tijelu jedinice na gore navedeni način (primjerice, izračunom manjina sa 3,9% udjela u ukupnom stanovništvu jedinice imala bi jedno mjesto u predstavničkom tijelu od 51 člana, odnosno 3,9% pretvoreno u decimalni broj iznosi 0,039. Isti se množi sa brojem mjesta u predstavničkom tijelu, u ovom primjeru 51 što daje rezultat od 1,989. Dobiveni broj se zaokružuje na cijeli broj 1 što predstavlja broj mandata.«

10. U konkretnom je slučaju riječ o izbornoj situaciji u kojoj tijekom izbora za članove Županijske skupštine Brodsko-posavske županije provedenih 19. svibnja 2013. nije bila osigurana odgovarajuća zastupljenost pripadnika srpske nacionalne manjine.

Polazeći od mjerila propisanog u članku 104. stavku 1. ZoLI-ja, nesporno je da pripadnici srpske nacionalne manjine imaju pravo na jednog člana u Županijskoj skupštini Brodsko-posavske županije.

11. Sukladno tome, Ustavni sud u ovom je postupku poništio osporeni akt o rezultatima izbora (v. točku 3.a obrazloženja ove odluke), osporenu odluku o zastupljenosti manjina (v. točku 3.b obrazloženja ove odluke) te deklaratornu odluku o konačnosti rezultata izbora (v. točku 3.c obrazloženja ove odluke), kako je to određeno u točki I. izreke ove odluke.

Ustavni sud istodobno je u točki II. izreke ove odluke nadležnom ŽIP-u odredio rok od tri (3) dana, računajući od dana objave ove odluke u »Narodnim novinama«, za donošenje i objavu nove odluke o rezultatima izbora za članove Županijske skupštine Brodsko-posavske županije koji moraju obuhvatiti i jednog (1) člana iz reda pripadnika srpske nacionalne manjine.

12. Odluka o objavi (točka III. izreke ove odluke) temelji se na članku 29. Ustavnog zakona.

Broj: U-VII-3122/2013

Zagreb, 4. lipnja 2013.

USTAVNI SUD REPUBLIKE HRVATSKE

Predsjednica

dr. sc. Jasna Omejec, v. r.

Odluka, NN 67/2013-1344